રાજુલાના મોટાભાગના વિસ્તારમાં પાણી ભરાયા હતા અને હિંડોરણાથી ચાર નાળા સુધી રસ્તા પર પૂર જેવા દ્રશ્યો જોવા મળ્યા હતા. રાત્રિના સમયે 5 ઇંચ કરતા વધુ વરસાદ ખાબકતા અફડાતફડી મચી જવા પામી છે. બીજી તરફ કુંભારીયા દેવકા વચ્ચે આવેલ બ્રિજ નીચેથી પસાર થતી જોલાપુર નદીમાં ઘોડાપુર આવતા બ્રિજની સાઈડ ધરાશય થતા અહીં વહેલી સવારે કલાકો સુધી વાહનવ્યવહાર ખોરવાયો હતો. ત્યારબાદ પાણીનો પ્રવાહ ઘટતા ધીમે ધીમે વાહન વ્યવહાર શરૂ થયો છે પરંતુ એસટી બસ અને મોટા વાહનો રાજુલાથી ડુંગર જતા બંધ થયા છે. પુલ જર્જરિત અને પાણીના પ્રવાહના કારણે વાહનવ્યવહાર પર મોટી અસર પડી છે. હાલમાં વાહન ચાલકો જીવના જોખમે પસાર થઈ રહ્યા છે, પરંતુ તંત્રની અહીં ઘોર બેદરકારી સામે આવી છે. આ પ્રકારની મોટી ઘટના તેમ છતાં અહીં કોઈ ડોકાયું નથી. જેના કારણે આસપાસ ના ગામોમાં ભારે રોષ જોવા મળી રહ્યો છે. આ વિસ્તારના ખેડૂતોને વળતર આપવા માંગણી કરવામાં આવી છે. બીજી તરફ વહેલી સવારે વિક્ટર ગામમાં આવેલ નીચાણવાળા વિસ્તારોમાં પાણી ઘુસી જતા રહેણાંક મકાનમાં ખૂબ મોટા પ્રમાણમાં પાણી હોવાને કારણે અહીં પણ લોકોની મુશ્કેલી વધી ગઈ હતી. ત્યારબાદ રાજુલાના વડ ગામ જવાના માર્ગ પર પાણી ફરી વળતા લોકો ત્રાહિમામ પોકારી ઉઠ્યા હતા. અહીં પણ પૂર આવવાના કારણે વાહન વ્યવહાર ખોરવાયો હતો. રાજુલા તાલુકા ઉચેંયા ગામમાં આવેલ રેલવેના બ્રિજ નીચે પાણી ભરાતા વાહન વ્યવહાર અને બપોર સુધી ગામમાં જવા આવવા માટેના રસ્તા પર પાણી ફરી વળતા માર્ગ બંધ થયો હતો. ત્યારબાદ બપોર બાદ પાણી ધીમે ધીમે ઓસરી રહ્યા હતા. જેના કારણે ગામ લોકોએ રાહત લીધી હતી. ટીબીમાં ખુબ વરસાદ પડતા વહેલી સવારે ફરીવાર અહીં આવેલી રુપેણી નદીમાં ઘોડાપુર આવતા બપોર સુધી ટીબી ગામમાં જવાનો માર્ગ બંધ થયો હતો તો કેટલાક વિસ્તાર માં વીજળી પણ ગુલ થઈ હતી અને રાજુલા જાફરાબાદમાં આવેલ તળાવો ચોકડેમો માં નવા નીર આવ્યા અને મોટાભાગના ડેમો તળાવો નદીમાં ઘોડાપુરથી રુદ્ર સ્વરૂપ જોવા મળ્યું હતું.